प्रभावित फसलों का सर्वे शुरू, 15 अप्रैल तक बनेगी रिपोर्ट
भास्कर संवाददाता | मंदसौर/नगरी
जनवरी में पाले का असर होने से रबी सीजन की चना, धनिया, मैथी, सरसों, गेहूं जैसी फसलों पर असर देखा था। प्रशासन के दल ने प्रारंभिक तौर पर कराए नेत्रांकन सर्वे में 10 से 15 फीसदी तक नुकसानी मानी थी। अब भौतिक सत्यापन के लिए खेत के एक हिस्से में उत्पादन को आधार बनाया जा रहा है। सर्वे की शुरुआत हो गई है। राजस्व, कृषि और उद्यानिकी दल लगातार किसानों के खेतों में जाकर रिपोर्ट तैयार करेगा। यह 15 अप्रैल तक शासन को भेजी जाएगी। इधर फसल कटाई का दौर जारी है और किसान उत्पादन पर असर बता रहे हैं।
पाले का असर दलौदा, मंदसौर, सीतामऊ, गरोठ समेत जिले के अन्य तहसीलों में हुआ था। नगरी के बालेश्वर राठौर ने बताया 4 से 5 क्विंटल प्रति बीघा के मान से निकलने वाला डॉलर चना पाले के कारण एक क्विंटल बीघा से ज्यादा उत्पादन नहीं दे रहा। मोतीलाल धाकड़ ने बताया फसल की गुणवत्ता पर भी असर दिख रहा है। किसान चंद्रशेखर अटोलिया, रमेश अटोलिया ने बताया फसलों के औसत उत्पादन का शासनस्तर पर आकलन होना चाहिए ताकि फसल बीमा व अन्य राहत मिल पाए। राजस्व विभाग के पटवारी एमडी बैरागी ने बताया चना गेहूं, सरसों की क्राॅप कटिंग कराकर नुकसानी आकलन के लिए वरिष्ठस्तर पर जानकारी देना शुरू कर दी है। विश्लेषण के बाद ही राहत पर शासनस्तर से फैसला होगा। हमने सर्वे के तहत काम शुरू कर दिया है।
hin_Deva bho_Deva hin_Deva hin_Deva